text: সুবর্ণভূমি Get Latest Bangla News Online from The newsportal Subornobhumi||বেনাপোলে ৩৬ বাংলাদেশি যুবককে হস্তান্তর
  আপডেট: 01:42:32 18/03/2018
  স্টাফ রিপোর্টার : ছয় মাস কারাভোগের পর ৩৬ বাংলাদেশি যুবককে বেনাপোল চেকপোস্ট দিয়ে শনিবার রাতে বাংলাদেশে হস্তান্তর করেছে ভারতীয় পুলিশ। ফেরত আসা যুবকদের অধিকাংশের বাড়ি খুলনা, বরিশাল ও নড়াইল জেলার বিভিন্ন স্থানে।
  বেনাপোল চেকপোস্ট ইমিগ্রেশন পুলিশের ভারপ্রাপ্ত কর্মকর্তা (ওসি) তরিকুল ইসলাম জানান, দুই বছর আগে এসব যুবক ভালো কাজের আশায় যশোরের বিভিন্ন সীমান্ত পথে ভারতের কেরালা রাজ্যে যান। সেখানে ছয় মাস কাজ করার পর পুলিশ তাদের আটক করে আদালতে পাঠায়। আদালত তাদের ছয় মাস কারাবাসের নির্দেশ দেন। কারাভোগের মেয়াদ শেষে দুই দেশের স্বরাষ্ট্র মন্ত্রনালয়ের যোগাযোগের ফলে বেনাপোল চেকপোস্ট দিয়ে তাদের বাংলাদেশ ইমিগ্রেশন পুলিশের কাছে হস্থান্তর করা হয়।
  বেনাপোল পোর্ট থানার ইনসপেক্টর (তদন্ত) ফিরোজ উদ্দিন জানান, কাগজপত্রের কাজ সম্পন্ন করে তাদের বেনাপোল পোর্ট থানায় সোপর্দ করে ইমিগ্রেশন পুলিশ। পরে আত্মীয়-স্বজনদের কাছে ফেরত দেওয়ার জন্য তাদের বেসরকারি সংস্থা রাইটস যশোরের কাছে হস্তান্তর করা হয়।